Θεσπίζει κανόνες με ισχύ σε όλη την Ευρωπαϊκή Ένωση (ΕΕ) για τον περιορισμό των εκπομπών που προέρχονται από τα συστήματα κλιματισμού* των μηχανοκίνητων οχημάτων και προβλέπει τη σταδιακή απαγόρευση των συστημάτων κλιματισμού που έχουν σχεδιαστεί να περιέχουν φθοριούχα αέρια θερμοκηπίου με δυναμικό υπερθέρμανσης του πλανήτη (ΔΘΠ)* άνω του 150. Έτσι, προλαμβάνει την εμφάνιση εμποδίων που θα μπορούσαν να ανακύψουν στην εσωτερική αγορά της ΕΕ εάν οι χώρες της υιοθετούσαν διαφορετικές τεχνικές προδιαγραφές στον συγκεκριμένο τομέα. Εντάσσεται στο πλαίσιο της διαδικασίας έγκρισης τύπου οχήματος της ΕΕ. Η οδηγία συμπληρώνει τη νομοθεσία της ΕΕ για τη μείωση των φθοριούχων αερίων θερμοκηπίου σε αντιστοιχία με τους στόχους του πρωτοκόλλου του Κιότο. Τεχνικοί κανόνες Η οδηγία θέτει κανόνες για τον έλεγχο των διαρροών στα συστήματα κλιματισμού που έχουν σχεδιαστεί να περιέχουν φθοριούχα αέρια θερμοκηπίου με ΔΘΠ άνω του 150. Με την εφαρμογή ενός μεταβατικού μέτρου απαγορεύονται, επομένως, τα εν λόγω συστήματα, εκτός εάν ο βαθμός διαρροής τους δεν υπερβαίνει τα ανώτατα επιτρεπτά όρια. Το μέτρο αυτό εφαρμόζεται σε όλους τους νέους τύπους οχημάτων από τις 21 Ιουνίου 2008 και στα νέα οχήματα από τις 21 Ιουνίου 2009. Σε δεύτερη φάση, η οδηγία θεσπίζει την πλήρη απαγόρευση των συστημάτων κλιματισμού που έχουν σχεδιαστεί να περιέχουν φθοριούχα αέρια θερμοκηπίου με ΔΘΠ άνω του 150. Η απαγόρευση αφορά όλους τους νέους τύπους οχημάτων από την 1η Ιανουαρίου 2011 και εφαρμόζεται σε όλα τα νέα οχήματα από την 1η Ιανουαρίου 2017. Η οδηγία προβλέπει επίσης κανόνες για την εκ των υστέρων τοποθέτηση και την επαναπλήρωση των συστημάτων κλιματισμού. Πεδίο εφαρμογής Η οδηγία αυτή αφορά τα επιβατικά οχήματα ιδιωτικής χρήσης (οχήματα της κατηγορίας M1) και τα ελαφρά επαγγελματικά οχήματα (οχήματα της κατηγορίας N1, κλάση 1). Αποτελεί το πρώτο τμήμα μιας δέσμης νομοθετικών μέτρων για τα συστήματα κλιματισμού. Ο κανονισμός (ΕΚ) αριθ. 706/2007 θεσπίζει τους διοικητικούς κανόνες σχετικά με τη διαδικασία έγκρισης τύπου της ΕΕ, καθώς και μια εναρμονισμένη δοκιμασία ανίχνευσης του βαθμού διαρροής, προκειμένου να μετρηθεί ο βαθμός διαρροής των φθοριούχων αερίων θερμοκηπίου με δυναμικό θέρμανσης του πλανήτη άνω του 150.